Efter flere års tilløb ventes Regan Vest at åbne for offentligheden sidst på året - i en tid, hvor verden er tættere på et Kold Krigs-scenarie end nogensinde.

60 meter under Rold Skov ligger en af dansk krigshistories bedst bevarede hemmeligheder godt begravet. Nemlig bunkeren Regan Vest. Den er bygget af bøjede jernbaneskinner sprøjtet med beton omkring. Den særlige struktur i væggene sikrer, at bunkeren står imod en ødelæggende trykbølge ind i anlæggets hjerte. Der er plads til 350 mennesker - regeringen, kongehuset og toppen af Danmark. Regan Vest hedder den atomsikrede bunker, der ligger under jorden i Rold Skov ved Rebild. - Den kan klare cirka det, der svarer til en Hiroshima-bombe, siger Lars Christian Nørbach, der er museumsdirektør for Nordjyske Museer. Tiden minder om Kold Krigs-scenarie Beslutningen om at tage den ud af brug og gøre den til museum blev taget for ti år siden, da Den Kolde Krig var overstået, og tanken om krig i Europa var nærmest utænkelig. På få uger synes alt nu at have ændret sig. Der er krig i Europa. Og spørgsmålet er nu, om det i virkeligheden var for tidligt at sende bunkeren, der som sidste bastion skulle sikre at Danmark ikke faldt, på pension. - Vi er lige pludselig tilbage til et scenarie, der er meget tæt på det her Kold Krigs-scenarie, siger Lars Christian Nørbach. Man kan ikke lade være med at tænke på, om det var for tidligt, at gøre det her til museum? - Den tanke har selvfølgelig strejfet os, men jeg tror det ikke. Ikke fordi jeg ved noget om militært isenkram i dag, men jeg tror, anlægget her er uddateret - ellers ville man heller ikke have skrevet det ud af beredskabet. - Jeg tror, at man har andre steder og gemme sig i dag, mener han. Meget få kendte til bunkeren Regan Vest blev bygget mellem 1963 og 1969. Kalk, jord og byggematerialer bliver kørt til og fra Rold Skov under den kolde krig. Bygningsarbejderne har fået en opgave, men de har ingen idé om, hvad det er, de er i gang med at bygge – det eneste, der står på plantegningen er ’regionsanlæg’. Selv de lokale har aldrig set nogen bygning, efter bygningsarbejderne forlod Rold Skov. De eneste, der reelt vidste, hvad der foregik i bakkerne i Rold Skov, var regeringen og kongehuset. Fra hemmelig til mulig turistattraktion Nu mange år senere er situationen om den hemmelige bunker en helt anden. I 2018 kom Regan Vest på finansloven med 20 millioner kroner over to år - det betød, at Nordjyllands Museer kunne komme i gang med at sætte den historiske bunker i stand. Og gøre den klar til at blive vist frem for offentligheden. Det ventes, at mange tusinde gæster hvert år vil besøge den 5500 kvadratmeter store skjulte bunker ved Rold Skov. Fortælling fra hvor historien foregik Det var Kulturstyrelsen, der for knap ti år siden, udpegede 25 steder på Danmarkskortet, der kan være med til at fortælle om livet under Den Kolde Krig - også i Nordjylland. Deriblandt Regan Vest. Planen var allerede dengang at give offentligheden bedre adgang til stederne og et formidlingsmæssigt løft ude på stedet, hvor historien foregik. Den nøjagtige åbningsdato for landets hemmelige regeringsbunker er endnu ikke fastsat - men det ventes at ske i løbet af 2022. Er der en Regan Øst ? Ifølge TV2s oplysninger er der en ny bunker et sted derude i Danmark. Den nye bunker hedder vist Regan Øst, men fra officielt hold gives der absolut ingen oplysninger - ikke en gang en bekræftelse på, at den eksisterer. Se eller gense TV2 Nords program "Den Hemmelige Bunker, hvor vi fortæller historien om Regan Vest sammen med nogle af dem, der har gravet i historien og nogle af dem, der kendte til den store hemmelighed.